การตรวจเลือดวิธีใหม่ระบุได้ล่วงหน้าว่าใครกำลังจะเกิดหัวใจวาย 
นักวิจัยค้นพบว่ามีเซลชนิดหนึ่งปรากฏในกระแสเลือดก่อนที่คนไข้จะเกิดหัวใจวาย 
ทีมวิจัยในสหรัฐระบุว่าวิธีการตรวจเลือดเพื่อหาเซลซีอีซีในกระแสเลือดช่วยเตือนได้ว่าคนไข้กำลังจะเกิดหัวใจวาย ขณะนี้ ทีมนักวิจัยในรัฐแคลิฟอร์เนีย สหรัฐอเมริกาพบวิธีที่ช่วยระบุได้ว่า อาการหัวใจวายกำลังจะเกิดขึ้น ด้วยการตรวจหาเซลที่เรียกว่าซีอีซี ในกระแสโลหิตของคนไข้ นายแพทย์ Paddy Barret แห่งสถาบัน Scripps Translational Science Institute หัวหน้าทีมวิจัยกล่าวกับผู้สื่อข่าววีโอเอว่า เซลซีอีซีเป็นเซลที่อยู่ในผนังด้านในของเส้นเลือด เมื่อเกิดอาการหัวใจวาย เส้นเลือดจะแตกและปล่อยเซลตัวนี้ออกมาในกระแสเลือด การตรวจเลือดทั่วไปก็สามารถพบเซลชนิดนี้ได้ ผลการตรวจเลือดพบว่าผู้ป่วยหัวใจวายมีเซลตัวนี้ในกระแสโลหิตสูงกว่าระดับเฉลี่ยปกติถึงสี่เท่าตัว แม้ว่าการศึกษานี้จะเป็นการศึกษาในกลุ่มผู้ป่วยหัวใจวาย แต่ทีมนักวิจัยบอกว่าเซลซีอีซีนี้จะเริ่มปรากฏในกระแสเลือดก่อนหน้าการเกิดหัวใจวายเต็มขั้น อย่างน้อยหนึ่งถึงสองสัปดาห์ล่วงหน้า นายแพทย์ Paddy Barret หัวหน้าทีมวิจัยกล่าวกับผู้สื่อข่าววีโอเอว่าหากทีมงานพัฒนาวิธีการตรวจเลือดให้ดีขึ้นเพื่อใช้เป็นวิธีช่วยพยากรณ์ล่วงหน้าว่าใครกำลังจะเกิดอาการหัวใจวาย การตรวจเลือดใช้เครื่องมือระบบอัตโนมัติเพื่อวัดดูระดับเซลซีอีซีในกระแสโลหิต อุปกรณ์นี้ จะช่วยให้นักวิจัยตรวจคนไข้ได้ที่เตียงผู้ป่วย โดยใช้เวลาเพียงน้อยนิดแค่ 20 ถึง 30 นาทีก็จะรู้ผล ผู้สื่อข่าววีโอเอรายงานว่าวิธีตรวจเลือดหาเซลซีอีซี อาจจะนำออกมาให้ใช้ทั่วไปภายในอีกหนึ่งถึงสองปีข้างหน้า ผลการศึกษาเรื่องนี้ตีพิมพ์เมื่อเร็วๆ นี้ในวารสาร science translational medicine